Pri prístupe „back-to-back“ by bol počet emisií značný, čo by viedlo k vysokým transakčným nákladom.

Komisia bude musieť v období do konca roka 2026 realizovať operácie financovania až do výšky 150 – 200 miliárd EUR ročne. Táto suma je porovnateľná s potrebami financovania najväčších členských štátov. Toto oznámenie predstavuje sofistikovanú a dôkladne organizovanú stratégiu financovania, ktorou sa má zabezpečiť, aby tieto veľké sumy boli k dispozícii presne vtedy, keď to bude potrebné. Vyzýva na prepracovanie spôsobu, akým Komisia získava finančné prostriedky prostredníctvom emisie dlhopisov.

Kľúčovým meradlom úspechu diverzifikovanej stratégie financovania NGEU bude schopnosť zabrániť nedostatku likvidity, t. j. situáciám, keď Komisia nemá okamžite k dispozícii finančné prostriedky na uskutočnenie platieb z nástroja NextGenerationEU. To by viedlo k značnému narušeniu vykonávania politiky. Predchádzanie takýmto situáciám si vyžaduje schopnosť riadiť kladné a záporné peňažné toky prostredníctvom bezpečnej prudenciálnej rezervy hotovosti účelovo vytvorenej na realizáciu platieb. Priebežné a prísne plánovanie likvidity zabezpečí, aby prudenciálna držba hotovosti postačovala na zabránenie nedostatku likvidity a aby sa zároveň nevytvárali zbytočné a nákladné hotovostné zostatky. S cieľom zabezpečiť, aby tieto kritické držby hotovosti nepodliehali žiadnemu riziku protistrany, sa tieto prudenciálne držby hotovosti budú držať v Európskej centrálnej banke. Prudenciálne držby hotovosti pre potreby NGEU sa budú udržiavať na najnižšej úrovni, aká je vzhľadom na výšku plánovaných platieb v krátkodobom horizonte potrebná.

Uverejnením plánov financovania NGEU sa takisto uľahčí zosúladenie s partnerskými nadnárodnými a vnútroštátnymi úradmi pre riadenie dlhu, ktoré takisto realizujú veľké emisné programy na pokrytie svojich potrieb financovania. Na to, aby sa zabránilo preťaženiu trhu v konkrétnych obdobiach, bude nevyhnutná dobrá koordinácia medzi emisiami NGEU, členskými štátmi a celoeurópskymi inštitúciami. Prostredníctvom programu SURE Komisia vytvorila účinné komunikačné kanály s ostatnými emitentmi z EÚ. Predvídateľnosť operácií financovania NGEU vrátane pravidelných termínov aukcií v rámci NGEU ešte viac posilní existujúcu koordináciu medzi Komisiou, členskými štátmi a nadnárodnými emitentmi EÚ .

V rámci Mechanizmu na podporu obnovy a odolnosti sa členským štátom môžu poskytnúť úvery až do výšky 386 miliárd EUR. Tieto úvery sú poskytované takým spôsobom, aby pre členské štáty predstavovali významný zdroj financovania ich obnovy. Diverzifikovaná stratégia financovania NGEU umožní Komisii ponúkať prijímajúcim členským štátom dlhodobé úvery za atraktívnych podmienok. Úroková sadzba týchto úverov bude pomerne nízka, pretože budú financované na základe združenia finančných prostriedkov NGEU, ktoré so sebou prináša veľmi silný úverový rating a oveľa nižšiu priemernú splatnosť ako úvery. Splácanie istiny týchto úverov sa môže rovnomerne rozložiť v priebehu času, aby sa predišlo značným splátkam zo strany prijímajúcich členských štátov v určitom čase. Začiatok splácania istiny sa môže odložiť dovtedy, kým členské štáty úplne neprekonajú hospodársku krízu a nebudú dosahovať návratnosť investícií a reforiem v rámci NGEU (napr. o 10 rokov).

Ústredným pilierom tohto systému riadenia rizík bude úloha manažéra zodpovedného za riadenie rizík (CRO). CRO by mal byť zodpovedný za to, aby bola na vysokej úrovni vypracovaná koncepcia riadenia rizík a dodržiavania súladu s predpismi, v rámci ktorej sa vymedzia usmernenia pre riadenie rizík súvisiacich s diverzifikovanou stratégiou financovania NGEU a zavedú sa systémy monitorovania a podávania správ o týchto rizikách. V tomto rámci sa budú organizovať informačné toky a toky podávania správ s cieľom zabezpečiť nezávislosť, transparentnosť a zodpovednosť. Týmto systémom sa zabezpečí bezúhonnosť a kontrolovateľnosť všetkých transakcií.

2.Komisia zriaďuje sieť primárnych dílerov v nadväznosti na prijatie paralelného rozhodnutia Komisie o sieti primárnych dílerov. Lehota na vyjadrenie záujmu členov štátnych a nadnárodných skupín primárnych dílerov už začala plynúť. Komisia preskúma všetky žiadosti a koncom mája uverejní prvý zoznam primárnych dílerov NGEU.

3.Prijalo sa rozhodnutie Komisie, ktorým sa stanovujú mechanizmy správy a riadenia a systémy riadenia rizík s cieľom zabezpečiť zodpovednosť, transparentnosť a správne finančné riadenie v súvislosti s týmito dôležitými činnosťami.

4.Realizujú sa všetky technické a operačné prípravy, aby sa zabezpečil hladký priebeh transakcií prostredníctvom mechanizmov nakladania s finančnými prostriedkami a vyrovnávania transakcií dohodnutých s verejnými inštitúciami.

4.Ďalšie kroky pred začatím prvých transakcií pre potreby NGEU:

Komisia pred prvou emisiou pre potreby NGEU, t. j. do júna dokončí tieto dôležité míľniky na ceste k úplnému vykonávaniu emisného programu NGEU:

1.Predstaviť aukčnú platformu, ktorú bude Komisia využívať pri strednodobých aj dlhodobých dlhopisoch a pokladničných poukážkach EÚ (polovica mája 2021).

2.Dokončiť politiku oceňovania a splatnosti úverov Mechanizmu na podporu obnovy a odolnosti. Táto politika zabezpečí rovnaké zaobchádzanie a atraktívne a jednoduché podmienky splácania pre všetky členské štáty, ktoré žiadajú o úvery.

3.Prijať prvé rámcové rozhodnutie o vypožičaní si finančných prostriedkov a uverejniť prvý polročný plán financovania emisií NGEU a informačný bulletin pre investorov s jasným uvedením našich zámerov týkajúcich sa emisií do konca roka 2021 (začiatok júna 2021).

Po ratifikácii rozhodnutia o vlastných zdrojoch v súlade s príslušnými ústavnými požiadavkami, ktorá sa očakáva najneskôr do leta, bude Komisia môcť začať prvú syndikovanú transakciu pre potreby NGEU na základe nášho prvého plánu financovania.

5.Ďalšie etapy činností na dokončenie a zlepšenie diverzifikovanej stratégie financovania NGEU:

Po prvej emisii bude pokračovať vykonávanie diverzifikovanej stratégie financovania NGEU. Počas leta bude Komisia úzko spolupracovať s manažérom aukčného systému, aby sa v septembri 2021 mohol začať aukčný program. Inauguračná aukcia programu pokladničných poukážok EÚ bude ďalšou významnou udalosťou v rámci emisného programu NGEU.

Pokiaľ ide o poskytovanie úverov, Komisia bude aj naďalej investovať do svojich kapacít. Spočiatku sa úroková sadzba úverov poskytovaných členským štátom môže v záujme rýchleho vyplácania finančných prostriedkov pravidelne a v obmedzenom rozsahu meniť, keďže niektoré dlhopisy v skupine, z ktorej sa financujú úvery, budú splatné. S cieľom ponúknuť členským štátom možnosť nahradiť tieto počiatočné úvery úvermi s pevnou úrokovou sadzbou bude Komisia rýchlo pracovať na vybudovaní kapacity na kompenzáciu nesúladu splatnosti medzi úverom a podkladovými nástrojmi financovania. To si vyžaduje budovanie operačnej kapacity na hedžing úrokového rizika (s použitím úrokových swapov) vyplývajúceho z transformácie splatnosti pri takejto operácii. Možnosť ponúkať pevné úrokové sadzby bude zavedená v roku 2022.

Počas tejto fázy prehlbovania by sa mohli zaviesť dodatočné nástroje na zlepšenie súboru nástrojov na riadenie rizika likvidity a nesplateného dlhu .

6.Emisia zelených dlhopisov pre potreby NGEU:

V súlade so svojím úsilím o preorientovanie kapitálových tokov na udržateľnejšie využívanie, ako sa uvádza v akčnom pláne o financovaní udržateľného rastu z roku 2018, Komisia bude financovať 30 % programu NGEU prostredníctvom emisie zelených dlhopisov. To by mohlo predstavovať emisiu zelených dlhopisov v hodnote až 250 miliárd EUR, čím by sa EÚ stala jedným z najväčších svetových emitentov zelených dlhopisov a posilnila by sa politika EÚ a jej vedúce postavenie na trhu v oblasti udržateľného financovania.

Komisia v súčasnosti navrhuje rámec pre emisie zelených dlhopisov NGEU (ďalej len „rámec zelených dlhopisov NGEU“). Rámec zelených dlhopisov NGEU bude vychádzať z povinnosti členských štátov zabezpečiť, aby 37 % výdavkov financovaných z národných plánov podpory obnovy a odolnosti bolo určených na investície a reformy zamerané na riešenie zmeny klímy. Tieto výdavky členských štátov alebo regionálnych/mestských orgánov na investície súvisiace s klímou sa jasne identifikujú na základe metodiky stanovenej v nariadení o Mechanizme na podporu obnovy a odolnosti. Táto metodika už bola čo najviac zosúladená s taxonómiou. Identifikované výdavky budú predstavovať oprávnené výdavky na účely rámca zelených dlhopisov NGEU.

Rámec zelených dlhopisov NGEU bude založený na informáciách o výdavkoch na tieto investície a reformy, ktoré budú členské štáty predkladať dvakrát ročne. Na základe týchto informácii bude môcť Komisia poskytnúť investorom potrebné záruky, že výnosy z emisie zelených dlhopisov sa použili na ekologické investície.